פינק (בר-מסעדה)

פינק היה בר-מסעדה בירושלים שפעל בשנים 1932–2005, ושכן במפגש רחוב ההסתדרות 2 עם רחוב המלך ג'ורג'. המקום היה בבעלות משה פינק, בהמשך בבעלות דייב רוטשילד ובשנים האחרונות בבעלות מולי עזריאלי.

 היסטוריה 
את ניהולו של פינק ניתן לחלק לשלוש תקופות:
 התקופה הראשונה (מ-1932 עד סוף שנות ה-40) – הקמת המקום וניהולו על ידי משה פינק, עולה מרומניה. בתקופה זאת, עבד במקום גם דייב רוטשילד (שעלה מגרמניה), תחילה כמלצר ואחר כך כאחד מהבעלים.
 התקופה השנייה (מסוף שנות ה-40 ועד 1994) – ניהול המקום על ידי דייב רוטשילד, כבעלים יחיד של בית העסק. בתקופה זאת הגיע המקום לשיא פרסומו ושגשוגו. בהתחלה המסעדה הייתה בת שתי הקומות, כשבקומה התחתונה היה בר ובקומה העליונה היו שולחנות-אוכל ופסנתרן. בתחילת שנות ה-50 החליטו רוטשילד ואשתו להפוך את הקומה השנייה לדירה, ושם הם התגוררו במהלך השנים.
 התקופה השלישית (1994–2005), שבה נוהל המקום על יד מולי עזריאלי (שהיה חתנו של רוטשילד, הבעל של בתו עדנה).

רוטשילד התחיל לפתח את הבר-מסעדה, בסוף שנות ה-40 לפי ראות עיניו וטעמו האישי, ביחד עם אשתו אנטוניה 'טונקה' לבית הנדלר. הוא הפך את הבר-מסעדה הקטנה למוסד בעל שם עולמי אשר נבחר בין היתר על ידי המגזינים ניוזוויק ו-Reader's Digest לאחד מ-50 הברים הטובים בעולם. עד שנת 1947 היה הבר מקום מפגש מוכר של הקצונה הבריטית של ממשלת המנדט. במקום זה נפגשו אנשי צבא ומשטרה בריטיים, בין היתר, עם נערות יהודיות, ואנשי לח"י ערכו מעקבים אחר מפגשים אלה.

לאחר הקמת המדינה ייחודו של המקום, היה בשמירה על האווירה האירופאית, אשר הייתה קיימת בו עוד מזמן המנדט הבריטי. על גבי הקירות היו ציורים של אמנים רבים וידועי שם, ביניהם יוסי שטרן ויוסל ברגנר. המאכל המפורסם ביותר של הבר-מסעדה היה מרק הגולאש אשר המתכון שלו היה סודי.

למסעדה הגיעו הרבה אנשים מפורסמים שביקרו בירושלים: ראשי ממשלות, נשיאים, פוליטיקאים, אנשי צבא, אומנים, זמרים, שחקני קולנוע מהארץ ומהעולם: דני קיי, קירק דאגלס, פול ניומן, אייזק שטרן, זובין מהטה, יצחק פרלמן, שירלי מקליין, אלכסנדר פן, ליאון יוריס, סימון דה בובואר, צ'אק נוריס, משה דיין, משה שרת, גולדה מאיר, שמעון פרס, יצחק רבין, בנימין נתניהו, דן בן אמוץ, שייקה אופיר, חנה רובינא, חיים גורי, נתן אלתרמן, יהורם גאון, שלמה בראבא, מוני מושונוב, משה איבגי וליאור אשכנזי.

המקום גם התפרסם בזכות ספרי החתימות בו החתימו את האורחים המיוחדים לאורך השנים. סמל המסעדה היה ציפור לוגמת מתוך כוס מים.

בשנת 1999 קיבל המלצר הוותיק של פינק, יצחק בורג (המכונה יצחוק), את אות ההוקרה יקיר ירושלים.

לאחר סגירת פינק, פעל במקום כמה שנים סניף של קפה נאמן. כיום (2024) פועל במקום סניף של רשת המחשבים אייבורי.
ממוזער|כרטיס ביקור של בר-מסעדה פינק

 הנצחה 
ב-16.12.2024 הוצב בחזית הבניין (רחוב ההסתדרות 2 פינת המלך ג'ורג) שלט שימור כחול מטעם עיריית ירושלים והמועצה לשימור אתרי מורשת בישראל, המספר על פעילות המקום ובעליו.
ממוזער|שלט שימור על 'פינק' מטעם המועצה לשימור אתרי מורשת בישראל. צילום: ערן עזריאלי

 הסרט התיעודי "שטרודל בטחינה" 
בשנת 2004 ביימו תומר שני ורן לנדאו את הסרט התיעודי "שטרודל בטחינה" העוסק בשתי מסעדות ירושלמיות ותיקות ששכנו זו לצד זו. פינק, בר-מסעדה אירופאי בהשפעה גרמנית, ו"מסעדת פינתי", מסעדת חומוס שפועלת במקום משנת 1975. בין שתי המסעדות היה ממוקם ביתן מפעל הפיס שבו עבדה גלינה, עולה מברית המועצות. היחסים בין שלושת בתי העסק והאנשים המפעילים אותם, שתוארו בסרט, אמורים לייצג יחסים חברתיים בין קבוצות תרבותיות שונות בחברה הישראלית בכלל ובעיר ירושלים בפרט. הסרט הוקרן בפסטיבל הקולנוע ירושלים בסינמטק ירושלים, ובקבלת הפנים לאחר ההקרנה, חולקו לצופים מרק גולאש מתנת 'פינק', ופיתות וחומוס מתנת "מסעדת פינתי".

 לקריאה נוספת 
 דוד קרויאנקר, המשולש הירושלמי: ביוגרפיה אורבנית, ירושלים, הוצאת כתר, 2011 (בעיקר הפרק "בית דירות: בר-ביסטרו 'פינק' לשעבר", עמ' 168–169).

 קישורים חיצוניים 




 שמואל עזריאלי בעבודה, Remembering Fink's in Jerusalem, politicians, celebrities dined there, כתבה של George Medovoy, ג'רוזלם פוסט, ספטמבר 2020 לזכרו של שמואל עזריאלי
 Remembering Fink's Bar, ג'רוזלם פוסט, GREER FAY CASHMAN, מאי 2018
 מולי ועדנה עזריאלי בשחזור מסעדת 'פינק' במוזיאון מגדל דוד בירושלים, Jerusalem visits ye olde British mandate era for a spot of nostalgia, JESSICA STEINBERG, The Times of Israel, מאי 2018
 שמואל ועדנה עזריאלי, תערוכת 'לונדון בירושלים' מסעדת 'פינק', Jerusalem Post, Simone Masha, LONDON IN JERUSALEM
 תפריט מסעדת 'פינק', The Culinary Institute of America Menu Collection

 געגועים ל'פינק' שנסגר, מאת אייל גפן, אכול ושאטו, 2007

 הערות שוליים 

קטגוריה:ירושלים: בתי קפה ומסעדות
קטגוריה:רחוב המלך ג'ורג' (ירושלים)
קטגוריה:ישראל: מסעדות